Псыдзэм ехь
Сочэ, Туапсе къалэхэм, тенджыз ФIыцIэ Iуфэм Iус къуажэхэм псыдзэ щIэх-щIэхыурэ къащIэуэ зэрыхъуам и щыхьэтщ иужьрей илъэситхум, 2013, 2016, 2018 гъэхэм, я нэгу щIэкIар.
Мы гъэм жэпуэгъуэм и 24-м къащIэуа псым цIыхуих хэкIуэдащ, иджыри тIу хъыбарыншэщ, цIыху мин 72-м хуэдизым я унэхэр Iисраф хъуащ, машинэу, хьэпшыпу, IуэхущIапIэу, лъэмыжу, гъуэгуу, н. къ. здихьар къэбжыгъуейщ.
Хабзэхъумэхэм зэрыжаIэмкIэ, и чэзум хъыбар ирагъэщIатэмэ, цIыху хэмыкIуадэу зэфIэкIыну къыщIэкIынт, ауэ щхьэусыгъуэ зэхуэмыдэхэм къыхэкIыу ар яхузэфIэкIакъым, псынщIэу зыкъэзымыIэтыф, ныбжь зиIэ защIэщ псым зыкъезымыгъэлыфар.
ЦIыху 5000 йолэжь псыдзэм и Iэужьыр ягъэкIуэдыжыным. Комиссэу 217-рэ къызэрагъэпэщауэ цIыхухэм я хэщIыныгъэр ятх. Iэмал имыIэу махуэ къэс къагъэсэбэпын хуей хьэпшыпхэм щхьэкIэ унагъуэм щIэс дэтхэнэми сом мин 50 ират, зыри къызыхуэмынахэм — сом мини 100. Фэбжь хэзыхам — сом мин 200, фэбжь хьэлъэ зыгъуэтам — сом мин 400, зи цIыху хэкIуэдахэм — зы мелуан. Мы псори Краснодар крайм и мылъкум щыщщ.
ГурыIуэгъуэщ, ятIэпсыр зыщIэлъэда унэхэр зэбгъэпэщыжын папщIэ ахъшэшхуэ узэрыхуейр, ауэ абы теухуауэ зыри пыухыкIауэ жаIэркъым. ЖаIэр нэгъуэщIщ, икIи ар пэжу къыщIэкIынущ: псыдзэри, мафIэри, жьышхуэри IэубыдыпIэншэщ, зы дакъикъэм зыри уимыIэжу укъэнэным зыри хэлъкъым. Апхуэдэу щыщыткIэ, «страхование» жыхуаIэр унагъуэ псоми ямыIэу Краснодар крайм дяпэкIэ щадэнукъым.
